**UNIUNEA NAŢIONALĂ A BAROURILOR DIN ROMÂNIA**

**CONGRESUL AVOCAŢILOR**

**BUCUREŞTI, 5 OCTOMBRIE 2019**

**HOTĂRÂREA NR. 12**

**privind execuția bugetară a Casei de Asigurări a Avocaților**

**pe anul 2017 și 2018 și proiectul de buget al sistemului autonom de asigurări**

**sociale și pensii pentru avocați pe anul 2019**

 *Congresul Avocaților, reîntrunit la 5 octombrie 2019 în București, constituit în conformitate cu dispozițiile art. 61 alin. (1) din Legea nr. 51/1995 pentru organizarea și exercitarea profesiei de avocat, republicată, cu modificările și completările ulterioare, precum și Hotărârii Congresului avocaților nr. 7/6-7 iunie 2019 și Anunțului de reîntrunire a Congresului avocaților din 5 septembrie 2019,*

 *Văzând dispozițiile art. 63 alin. (1) lit. h) din Legea nr. 51/1995 pentru organizarea și exercitarea profesiei de avocat, cu modificările și completările ulterioare,*

*Având în vedere Hotărârea Congresului avocaților nr. 4/20-21 aprilie 2018 prin care s-au amânat punctele de pe ordinea de zi privind execuția bugetară a Casei de Asigurări a Avocaților (în continuare, CAA) pe anul 2017 și proiectul de buget pe anul 2018 și s-a mandatat Consiliul UNBR, prin Grupul de lucru pentru coordonarea activității CAA, constituit prin Hotărârea Consiliului Uniunii Naționale a Barourilor din România (în continuare, UNBR) nr. 141/27.07.2016, să ia măsurile necesare pentru contractarea unui audit la CAA, care va avea ca obiectiv general verificarea legalității modului în care au fost înregistrate și reflectate în contabilitatea CAA elementele de activ și pasiv, precum și modalitatea de gestionare a patrimoniului CAA, de la data preluării mandatului de către actualul Consiliu de administrație al CAA până la zi, precum și anterior preluării mandatului pentru o perioada de 3 ani,*

*Ținând cont de aprobarea de către Consiliul UNBR, în ședința din 07.12.2018, a încheierii contractului de efectuare a auditului cu KPMG Romania S.R.L.,*

*Având în vedere* *Hotărârea Congresului avocaților nr. 7/06-07 iunie 2019 privind amânarea discutării punctelor 2, 4, 6 și 11 de pe ordinea de zi a Congresului avocaților 2019, astfel cum figurează în Anunțul de convocare a Congresului din 23 aprilie 2019;*

*Cu luarea în considerare a Raportului Comisiei de Cenzori a C.A.A.,* astfel cum acesta a fost supus dezbaterii Congresului avocaților,

**HOTĂRĂŞTE:**

 **Art. 1.** – (1) Se aprobă raportului anual al Consiliului de Administrație al C.A.A, astfel cum acesta a fost reflectat în documentele supuse aprobării Congresului avocaților.

(2) Se aprobă execuția bugetară a Casei de Asigurări a Avocaților pe anii 2017 și 2018, astfel cum acestea au fost reflectate în documentele supuse aprobării Congresului avocaților.

(3) Se aprobă proiectul de buget al sistemului autonom de asigurări sociale și pensii pentru avocați pe anul 2019, astfel cum acesta a fost supus dezbaterii Congresului avocaților.

 **Art. 2.** – Prezenta Hotărâre se afișează pe pagina web a Uniunii Naționale a Barourilor din România ([www.unbr.ro](http://www.unbr.ro/)) și a Casei de Asigurări a Avocaților ([www.caav.ro](http://www.caav.ro/)) și se comunică prin e-mail barourilor și CAA.

 **Art. 3.** – Consiliul CAA va asigura comunicarea hotărârii către filialele CAA.

**pentru Prezidiul Congresului,**

**P R E Ş E D I N T E UNBR**

**Av. dr. Traian-Cornel BRICIU**